google/wiki40b huggingface dataset:
Ostearius melanopygius

Utseende

Ostearius melanopygius er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Ostearius melanopygius er den eneste norske arten fra denne slekten, så forveksling med andre arter skulle ikke by på et problem. Men flere av dvergedderkoppene er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
OpenSSL

OpenSSL er et programvarebibliotek som benyttes i applikasjoner som behøver å sikre nettverk mot uønsket kommunikasjonskontroll eller behøver å vite identiteten til den man kommuniserer med. Det har vid utbredelse blant web-tjenere på internett, og på de fleste nettsider.
OpenSSL inneholder en åpen kildekode-implementasjon av protokollene SSL og TLS. Kjernebiblioteket, som er skrevet i programmeringsspråket C, implementerer grunnleggende kryptografiske algoritmer og diverse funksjoner for verktøy.
Versjoner er tilgjengelige for de fleste Unix-lignende operativsystemer, OpenVMS og Microsoft Windows. IBM arbeider også med en portering til System i (OS/400).
Siste utgave er versjon 1.0.2f utgitt 28. januar 2016.
Kjeld Abell-prisen

Kjeld Abell-prisen er en dansk kulturpris som deles ut hvert andre eller tredje år til en person som har gjort en innsats innenfor dansk teater- eller film.
Prisen deles ut av Det Danske Akademi som bestyrer Kjeld Abells Mindefond. Minnefondet ble opprettet etter Kjeld Abells død i 1961. Med prisen følger et beløp på 50 000 kroner.
Etruria

Etruria var en etruskisk region i antikken i sentrale Italia, et område som i dag er Toscana, Latium og Umbria. I greske og latinske tekster ble Etruria referert til som Tyrrhenia (gresk: Τυρρηνία). Etruria var en av de viktigste bystatene på Appenninerhalvøya før den falt inn under den romerske republikk på 200-tallet f.Kr. Etruria ble dominerende på Den italienske halvøy etter 650 f.Kr.. Deres utvidelse omfattet, områdene rundt elven Po, Latium, og fortsatte helt ned til de greske koloniene i Sør-Italia.

Etruskiske Etruria

Oldtidens folk i Etruria var etruskere, og deres komplekse kultur var sentrert rundt tallrike bystater som hadde framgang under villanovatiden på 800-tallet f.Kr. og var meget mektige under orientaliserende arkaiske periodene.
Etruskerne var en dominerende kultur i Italia ved 650 f.Kr., overgikk andre gamle italiske folk som ligurere, og deres innflytelse kan bli sett bortenfor Etrurias grenser i Podalen og Latium, foruten også i Campania og gjennom deres kontakt med de greske koloniene i sørlige Italia, inkludert Sicilia. En del etruskiske graver, slik som Tumulus di Montefortini ved Carmignano i Toscana, har fysiske bevis på handel i form av gravgods; kopper framstilt med fajanse er særskilte eksempler. Slik handel skjedde enten direkte med Egypt, eller via mellomledd som greske eller etruskiske sjøfolk.
Roma, som var avgrenset fra Etruria ved skogen Silva Ciminia, var sterkt påvirket av etruskerne. En rekke etruskiske konger hersket over Roma fra til 509 f.Kr. da den siste etruskiske konge, Lucius Tarquinius Superbus, ble avsatt og den romerske republikk ble etablert. Etruskerne er blitt kreditert for å ha påvirket utformingen av Romas arkitektur og rituelle praksis; det var under etruskiske konger at betydningsfulle byggverk og strukturer som Jupitertemplet, Cloaca Maxima og Via Sacra ble etablert.
Den etruskiske sivilisasjon var ansvarlig for mye av at den greske kultur ble importert til den tidlige romerske republikk, inkludert de tolv olympiske guder, avling av oliven og druer, det latinske alfabetet, tilpasset fra det greske alfabetet, og arkitektur som buen, og sanitære systemer som kloakk og drenering.

Romerske Etruria

I Augustus’ organisering av Italia ble Etruria navnet på en region (Regio VII), som grenset mot Tiber, Tyrrenhavet, Apuaniske alper, og Appenninene, noe som var omtrentlig det samme området til etruskiske Etruria.

Etruria i moderne tid

Det klassiske navnet Etruria ble gjenopplivet tidlig på 1800-tallet og benyttet for kongeriket Etruria, et kortvarig opprettelse av Napoléon Bonaparte i Toscana som varte fra 1801 til 1807.
Spotted dick

Spotted dick er en dampkokt eller bakt pudding som er populær i Storbritannia. Den består av ister og tørket frukt (som oftest korinter), og blir vanligvis servert med vaniljesaus. Ordet spotted («flekket» eller «prikket») spiller tilbake på de tørkede fruktene. Dick kan ha blitt avledet fra ordet pudding (via uttalevarianter som puddink og puddick) eller fra de engelske ordene dough (deig) eller dog (hund). Den samme desserten med plommer istedenfor korinter blir ofte kalt Spotted dog, som er et populært navn på engelske puber og restauranter.
Ifølge Oxford English Dictionary forekommer retten for første gang i en oppskrift for «Plum Bolster or Spotted Dick» i Alexis Soyers bok fra 1850, The Modern Housewife, or, Ménagère.
Sykehusdirektørene ved NHS Trust i Gloucestershire ga puddingen i 2001 nytt navn, da det engelske ordet dick er et vulgært uttrykk for det mannlige kjønnsorgan. Det samme gjorde de gastronomiansvarlige i Flintshire County Council i 2009. I Gloucestershire ble navnet imidlertid endret tilbake i året derpå, 2002. Flintshire County Council reverserte reformen efter kun noen uker. Den tradisjonelle puddingen er en vanlig rett på britiske sykehusmenyer.
Lingdong

Lingdong (kinesisk: 岭东区, pinyin: Lǐngdōng Qū) er et bydistrikt i byprefekturet Shuangyashan i den kinesiske provins Heilongjiang.
Det har et areal på 908 km² og teller 90 000 innbyggere (2004).
12. serierunde i Tippeligaen 2015

12. serierunde i Tippeligaen 2015 ble innledet fredag 5. juni 2015 klokken 19.00 med kampen mellom Tromsø og Molde på Alfheim stadion.
Atelier Ilsvika

Atelier Ilsvika er et arbeidsfellesskap bestående av virksomheter og personer knyttet til kreative yrker og kunstfag. Atelieret holder til i Mellomila i Ilsvika i Trondheim, og ble opprettet som en stiftelse i høsten 2000, men endret våren 2007 eierform til andelslag.
Grasdal rasoverbygg

Grasdal rasoverbygg er et rasoverbygg på riksvei 15 i Stryn kommune i Sogn og Fjordane. Det er 201 meter langt og ligger mellom Oppljostunnelen og Grasdalstunnelen.
Neale Donald Walsch

Biografi

Walsch ble født i Milwaukee i Wisconsin og vokste opp i en romersk-katolsk familie som oppmuntret hans åndelige søken. I mange år studerte han sammenlignende teologi. Neale hevder at bøkene hans ikke er kanaliserte, men at de er inspirert av Gud og at de kan føre til en forståelse ut ifra et moderne perspektiv. Guden i bøkene hans, for eksempel, forteller at «det er ingen ting man er nødt til å gjøre». Walsch sin visjon er en utvidelse og forening av alle de nåværende teologiene og å gjøre dem mer relevant for våre dager og vår tid. Han dannet Humanity's Team, en åndelig bevegelse hvis formål er å kommunisere og iverksette den nye åndeligheten, spesielt at vi alle er ett med livet i en delt global værenstilstand. Denne tilstanden kan oppleves, som Walsch uttrykker det, ved å hjelpe andre mennesker: «Den raskeste måten å anvende noe i livet ditt er å hjelpe andre til å bruke det… Den raskeste veien å bruke visdommen som bor i sjelen din er å hjelpe noen andre… Fordi vi er alle ett.» Walsch har ni barn og bor i Oregon sammen med kona, poeten Em Claire.

Karriere

Før Walsch begynte å skrive Himmelske samtaler-serien, jobbet han vekselsvis som programdirektør i radio, avisredaktør, markedsfører og i PR-bransjen. Tidlig på 1990-tallet led han en serie med knusende slag, noe som gjorde at han mista alt han eide, ekteskapet røk, og havnet i en bilulykke hvor han brakk nakken. Under restitusjonen, alene og arbeidsledig, ble han tvunget til å bo et telt i Jackson Hot Springs, like utenfor Ashland i Oregon, samlet på og resirkulerte aluminiumsbokser for å spise. På den tiden tenkte han at livet gikk mot slutten. Motløs begynte Walsch å skrive om veien ut av hjemløshet og figurerte en periode som talkshow-vert.
Hans første bok, Himmelske samtaler, kom ut i 1995 og ble en internasjonal bestselger. Den ble liggende på The New York Times' bestselgerliste i 135 uker. Han har skrevet og gitt ut 28 bøker og arbeidene hans har blitt oversatt til 37 språk. Walsch hadde vært gjennom en serie livskriser før han opplevde å motta et budskap fra Gud. Walsch besøkte Norge første gang i 1999. Deretter i 2004 og 2009, hvor han holdt en rekke foredrag og et seminar/kurs. Walsch ble invitert til Norge for å holde foredrag i Bergen(oktober 2013). 
Gudsbildet i bøkene kan karakteriseres som panenteistisk. Den Gud som kommer til uttrykk i hans bøker er «en god og klok kamerat. Budskapet som formidles ligger tett på det som ellers kommer til uttrykk i New Age: Mennesket sies å ha et uendelig ubrukt potensial; det er følelser og intuisjon som er beste vei til kunnskap om det åndelige; menneskenes bevissthet har uante krefter som blant annet gjør at det er de selv som skaper virkeligheten, men de har glemt at de besitter denne evnen, og at de egentlig er en del av det guddommelige.». 
En film basert på bøkene hadde premiere i 2006.Walsch selv blir spilt av Henry Czerny i denne filmen.
Kontekstualiseringssignal

Kontekstualiseringssignaler er trekk av språklig karakter som frembringer kontekstuelle presupposisjoner, i forståelsen bakgrunnskunnskap (bakenforliggende premisser) som gjøres relevant i samtalen.
Denne definisjonen har opphav i den amerikanske professoren John Gumperz, som mente at disse signalene vekker til live noen forventninger hos samtalepartnerne om hvilken kommunikativ aktivitet de er i. Signalene får den rollen at de aktiverer og henter den nødvendige bakgrunnskunnskapen fra hukommelsen vår, så vi kan dra våre slutninger på bakgrunn av konteksten. Sagt enkelt blir da kontekstualiseringssignaler de språktrekkene i en samtale som signaliserer hvilken kontekst som er relevant for samtalen.
Det er viktig å merke seg at både verbale ytringer så vel som kroppsspråklige gester kan fungere som kontekstualiseringssignaler.

Samme signal, ulikt innhold

For å konkretisere begrepet, sammenligner Stephen Levinson kontekstualiseringssignaler med knuter på lommetørklær, som man knyter for å huske noe spesielt. En dag kan en knute bety at man skal huske å handle melk, en annen dag kan en identisk knute være ment å skulle minne deg på å vaske gulvet.
Samme tegn blir dermed uttrykk for ulikt innhold, og saken er den samme for kontekstualiseringssignaler. En hånd i været med pekefingeren utstrukket signaliserer ikke det samme i klasserommet som om du står ute og peker på en fugl i et tre. Signalet inneholder derfor ikke i seg selv den bakgrunnen den er ment å mane frem, det blir det gjerne opp til sammenhengen den opptrer i å hjelpe oss med å tolke.
Mere opphøgde potteter

Mere opphøgde potteter er en musikk-kassett utgitt av Vazelina Bilopphøggers i 1989. Eldar Vågan og Viggo Sandvik har fire sketsjer på kassetten som heter «Hos doktor'n» «Flass» «Morpottet» og «Cash».
Vedbo

Vedbo var et av de små folklandene i middelalderen som senere kom til å bli landskapet Småland.
Vedbo var delt i to herreder, Norra- og Södra Vedbo härad. Området motsvarer i dag Aneby og Eksjö kommune.
Idrettslaget Frode

Historikk

Klubben ble stiftet 28. april 1935 som en sammenslåing mellom idrettslagene «Sturla» og «Norddal».

Fotball

I 1991 ble fotballavdelingen skilt ut, og stiftet Eide og Omegn Fotballklubb sammen med naboklubbene Eide Idrettslag og Lyngstad og Omegn Idrettslag.

Volleyball

A-laget i volleyball for menn spiller 2014/15-sesongen i 2. divisjon.
Stuping under de britiske imperielekene 1938

Stuping under de britiske imperielekene 1938. Stuping var en av flere sporter i de tredje britiske imperielekene som ble arrangert i Sydney i Australia 5. til 12. februar 1938. Det var fire øvelser, 3 meter sviktstup og 10 meter tårnstup for både kvinner og menn. Australia ble beste nasjon med tre gullmedaljer foran England med en.
Cinabra

Utseende

Middelsstore (vingespenn ca. 80 millimeter), rødbrune påfuglspinnere. Bakvingen har en stor, blå øyeflekk, forvingen bare et lite, hvitt punkt. Begge vingepar har et smalt, mørkt tverrbånd i ytre del av vingen.

Levevis

Som vanlig for påfuglspinnere kan larvene lever på mange ulike slags busker og trær.

Utbredelse

Slekten er utbredt i det sørlige Afrika.
Warren Anderson (styreleder)

Personlig liv

Anderson ble født i 1921 i strøket Bay Ridge i Brooklyn, New York til svenske innvandrere. Han fikk sitt navn etter den amerikanske presidenten Warren Harding. Han gikk senere på marinens pre-pilotskole i Chapel Hill i delstaten Nord-Carolina. Han var gift med Lillian Anderson. De bodde i Bridgehampton  på Long Island i delstaten New York og har også eiendom i Vero Beach i Florida og Greenwich i Connecticut.

Bhopal-katastrofen

Som administrerende direktør i Union Carbide frem til sin pensjonering i 1986 ble han tiltalt for uaktsomt drap i saken knyttet til Bhopal-katastrofen. Anderson ble arrestert og løslatt mot kausjon av Bhopal-politiet i Madhya Pradesh den 7. desember 1984. Han flyktet til USA og nektet å dra tilbake til India. Han ble erklært en flyktning av den indiske sorenskriveren i Bhopal den 1. februar 1992 for ikke å ha dukket opp ved domstolens høringer i en skyldig drapssak, der han ble kalt den hovedtiltalte. Bhopals fremste sorenskriver, Prakash Mohan Tiwari, utstedte en arrestordre på Anderson den 31. juli 2009. Åtte tidligere ledere i industriselskapet ble funnet skyldige 7. juni 2010. Anderson var ikke blant dem siden han ble erklært en flyktning etter at han ikke returnerte for å stille for retten i saken som startet for 23 år siden.
Simon Mann

Karrière

Mann var sønn av velhavende foreldre, gikk på Eton College og studerte ved Royal Military Academy Sandhurst. Han tjenestegjorde i Scots Guards og Special Air Service, og var stasjonert på Kypros, i Tyskland, Norge og Nord-Irland, før han sluttet som offiser i 1985. Han fortsatte imidlertid som reserveoffiser og tjenestegjorde i Gulfkrigen.
Fra 1985 arbeidet han innen datasikkerhet, men etter Golfkrigen ble han knyttet til oljeindustrien, og spilte en viktig rolle i etableringen av Sandline International, som i begynnelsen hovedsakelig var aktivt i Angola og Sierra Leone.

Kuppforsøk i Ekvatorial-Guinea

7. mars 2004 ble Mann og 69 leiesoldater arrestert i Harare, etter at deres Boeing 727 ble stormet under en mellomlanding. Under landingen skulle de laste våpen. Mann hevdet at våpnene skulle brukes til å beskytte diamantgruver i Kongo. Han ble likevel dømt til syv års fengsel i Zimbabwe for å ha kjøpt våpen for å gjennomføre et statskupp i Ekvatorial-Guinea. Straffen ble senere redusert til fire år. Etter å ha sonet straffen ble Mann imidlertid utlevert til Ekvatorial-Guinea den 30. januar 2008. President Obiang uttalte at han ville benåde Mann dersom han tilstod alt og navnga alle bakmennene. Denne benådningen skjedde imidlertid ikke. I stedet ble Mann dømt til 34 år og fire måneders fengsel, som etter alt å dømme skal sones i Black Beach-fengselet, som er kjent for vanskjøtsel og mishandling av fanger. Ifølge Mann hadde Mark Thatcher og den britiske millionæren Eli Calil finansiert kuppforsøket, mens den libanesiskfødte opposisjonspolitikeren Severo Moto skulle overta makten i landet. Han hevdet også at Sør-Afrika og Spania hadde samtykket i kuppforsøket.
De fem hersketeknikker

Begrepet De fem hersketeknikker viser til professor Berit Ås' popularisering i 1979 av begrepet hersketeknikker tidligere lansert av den norske filosofen og psykologen Ingjald Nissen. Hersketeknikker er metoder en person eller en gruppe bruker for indirekte å herske over andre personer eller grupper. Hersketeknikker kan utøves gjennom tale, stemmeleie, kroppsspråk og andre former for kommunikasjon. De ble brukt på alle arenaer der mennesker utøver makt: i familieliv, arbeidsliv, politikk og samfunnsliv. Ifølge Ås er dette derimot bare et sett grunnleggende hersketeknikker, brukt av menn mot kvinner, for eksempel i debattsituasjoner. 
Ås står bak identifiseringen av «de fem hersketeknikkene», spesielt slik kvinner møter dem. Begrepet er tidligere brukt generelt i debatt og forskning, blant annet av Ingjald Nissen som identifiserte ni hersketeknikker, blant dem paralleller til de fem omtalt av Ås.
NM i svømming 1934

NM i svømming 1934 ble arrangert i form av ulike norgesmesterskapsstevner i Oslo.
Rugsundøy

Rugsundøy er ei øy ved innløpet til Nordfjord i Bremanger kommune, Sogn og Fjordane. Arealet er 10,7 km².
Tvøroyri

Historie

Tvøroyri er det yngste tettstedet på Suðuroy, og ble grunnlagt i 1836 etter at den danske monopolhandelen opprettet et utsalg her. Området var på den tiden jorden til grunneiere i Froðba, men stedet vokste sakte men sikkert til å bli større og viktigere enn nabobygda med opphav fra sagatiden. Det første året bodde det 10 personer i Tvøroyri, fra 1860 var det 66. Kirken i Froðba ble etterhvert flyttet til Tvøroyri grunnet veksten, men denne ble også raskt for liten, og i 1908 innviet man dagens Tvøroyrar kirkja.
Like etter århundreskiftet hadde man, foruten kjøpmennene, en skredder, skomaker, urmaker, bokbinder, barberer og baker. I mellomkrigstiden bodde det nesten 600 personer i Tvøroyri, og var Færøyenes nest største by inntil den ble forbigått av Klaksvík i 1940.
Tvøroyri er en av byene på Færøyene der man ikke finner skilt med gatenavn. Selv om alle gatene er blitt tildelt navn, er de ennå ikke angitt med skilt.
Arrow Sport

Konstruksjon og bygging

Flyet ble konstruert av Swen Swanson og det var i stor grad et konvensjonelt fly med fast understell og flyver og passasjer satt side ved side i åpen cockpit. Det hadde cantilever vinger uten stag. Øvre vinge satt direkte på toppen av flykroppen. Dette viste seg å virke skremmende for mange vordende piloter og produsenten monterte senere stag som Ikke hadde noen reell funksjon, annet enn å dempe flygernes frykt.
Monrovia

Historie

Byen ble grunnlagt i 1822 og ble oppkalt etter James Monroe, daværende president i USA.  Presidenten var medlem av American Colonization Society og en viktig støttespiller for koloniseringen av Liberia.

Borgerkrigstiden

Før den første liberiske borgerkrigen hadde Monrovia en godt utbygd infrastruktur, og med en av Vest-Afrikas største og mest moderne havner og god motorveiforbindelse til Robert International Airport virket byen tiltrekkende for utenlandske investorer. Borgerkrigen rammet imidlertid byen svært hardt. De første drapene i byen skjedde i mai 1990. I juni hadde opprørsstyrkene kontroll over omtrent hele landet, og det hersket i økende grad lovløse tilstander også i Monrovia. Den internasjonale flyplassen og de fleste av hovedveiene var stengt, men motorveien til Freetown i Sierra Leone forble åpen ut juni og mange greide å flykte dit. I juli ble Monrovia beleiret. Det ble harde kamphandlinger mellom opprørsgruppen NFPL og regjeringshæren AFL i byen og både NFPL og AFL terroriserte innbyggerne gjennom plyndring, ødeleggelse og vilkårlige drap. Områdene som ble minst berørt var de som ble kontrollert av opprørsgruppen INPFL. Etter hvert ble byen i praksis delt mellom de tre gruppene og raketter og tungt artilleri la byen i ruiner.

Gjenoppbygging

Gjenoppbyggingen av Liberia startet i 2003 etter signeringen av fredsavtalen som avsluttet den andre liberiske borgerkrigen, og skjøt fart etter valget av president Ellen Johnson Sirleaf i 2005. Fra 2006 til 2010 økte landets nasjonalbudsjett fra 80 til 350 millioner USD, og The Economist meldte i juni 2010 om en «byggeboom» i Monrovia.
Parque do Flamengo

Parque do Flamengo (også kjent som Aterro do Flamengo, Eduardo Gomes Park, og Aterro do Brigadeiro Eduardo Gomes) er den største parken i Rio de Janeiro i Brasil. Parken ligger ved Guanabarabukten i Flamengo-distriktet like ved Copacabana.
Under Sommer-OL 2016 vil parken arrangere landeveissykling og friidrett (maraton og kappgang).
TV Nordvest

TV Nordvest (TKTV) er en reklamefinansiert lokal-TV-stasjon som eies av lokalavisa Tidens Krav. Den dekker i hovedsak Nordmøre. Stasjonen har hovedkontor i Kristiansund. Den var en sammenslutning av TV Nordmøre og TV Romsdal etter at sistnevnte gikk konkurs i 1998, men eies nå av avisa Tidens Krav. I begynnelsen videreformidlet kanalen TVNorges signaler, men brøt samarbeidet med virkning fra 1. januar 2003 og har siden 30. juli 2007 disponert hele sendeflaten selv. Kanalen produserer omtrent én time fjernsyn om dagen, og denne sendes i hovedsak på kveldstid, alle hverdager.
Sakkyndig

Sakkyndige i retten

Mest vanlig er betegnelsen brukt i juridisk forstand, om en person som oppnevnes av retten for å avgi en sakkyndig uttalelse om et forhold i en sak som rettens medlemmer forøvrig ikke kan forventes å ha tilstrekkelige kunnskaper om. 
Tidligere var det slik at dersom et forhold trengte sakkyndig belysning, oppnevnte retten normalt to sakkyndige, dersom partene ikke var enige om at én var tilstrekkelig. Fra 1995 oppnevner retten imidlertid normalt bare én sakkyndig, med mindre retten finner at saken krever to eller flere sakkyndige.
Regler om rettens sakkyndige finnes i tvistemålslovens kapitel 18 og straffeprosesslovens kapitel 11. Sakkyndige har krav på økonomisk godtgjørelse fra det offentlige, som fastsettes av retten. I tillegg har sakkyndige i straffesaker rett til å overvære hele rettssaken, i motsetning til vitner.
Partene i straffesaker (påtalemyndigheten og siktede) kan også benytte seg av sakkyndige som ikke er oppnevnt av retten. Disse kan avhøres i retten som «sakkyndige vitner», men også disse med rett til å være til stede under hele rettssaken.

Kritikk av praksis

Det har i flere strafferettssaker blitt reist kritikk av praksisen med at retten oppnevner de samme sakkyndige som påtalemyndigheten har støttet seg til under etterforskningen. Kritikken har gått på at en slik praksis kan føre til justismord. Senest i Moen-saken, der undersøkelseskommisjonen konkluderer med at påtalemyndighetens sakkyndige bør ansses som inhabile som rettsoppnevnte sakkyndige.

Fagbakgrunn

Sakkyndige kan ha den bakgrunn som er relevant for spørsmålet som skal belyses. I drapssaker og andre alvorlige straffesaker der den tiltaltes psykiske tilstand har vært et tema har tradisjonelt særlig psykiatere vært brukt som sakkyndige; i moderne tid brukes ofte psykiatere eller psykologer som sakkyndige i drapssaker eller i sivile saker der barn er involvert f.eks. ved barnefordeling og i barnevernssaker. Andre leger brukes gjerne som sakkyndige i saker som gjelder en vurdering av skade eller sykdom, eksempelvis i forbindelse med visse straffesaker, forsikringssaker, trygdesaker eller lignende. Sakkyndige kan også ha bakgrunn fra helt andre felt; f.eks. kan ingeniører være sakkyndige i forskjellige typer saker som involverer bygninger eller konstruksjoner, geologer i saker som gjelder grunnforhold, biologer i saker som involverer miljøvern eller dyreliv, og veterinærer i saker som gjelder dyr. I f.eks. Treholt-saken var det oppnevnt offiserer, diplomater og forskere innen internasjonale relasjoner og nasjonal sikkerhet som sakkyndige.
BMW i3

BMW i3 (2013–) er en fem-dørs fire-seters kompakt elbil fra tyske BMW.
Den er tegnet av amerikaneren Richard Kim (født 1980) og bygges i Leipzig på et skjelett av karbonfiber som gir lav vekt (1200 kg). Den er bakhjulsdrevet og har svært smale hjul som gir lav rullemotstand. Motoren yter 170 hk (125 kW) og bruker 1.29 kW/mil, hvilket gir rundt 130 km rekkevidde. Den har et 60 ampere batteri. Den kan fås med REx (Range Extender, i Norge markedsført som Plug-in Hybrid) 0.6-liters 2-sylinder bensinmotor (110 kg ekstra vekt, 9 liter bensintank) som ved lavt nivå lader batteriet. Fra 2016 kan i3 fås med et 94 ampere batteri som ifølge fabrikken gir 50 % mer rekkevidde, 300 km med kjøremønsteret New European Driving Cycle (NEDC), eller bare halvparten så langt ved normal kjøring.   i3s (2017–) er 1 cm lavere og har 14 flere hestekrefter.